
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  24 aprilie 2013               

Pl-x  101/2013                   


AVIZ
asupra propunerii legislative pentru modificarea şi completarea Anexei 1 la Legea nr. 2/1968 privind organizarea administrativă a teritoriului României cu modificările şi completările ulterioare
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Anexei 1 la Legea nr. 2/1968 privind organizarea administrativă a teritoriului României cu modificările şi completările ulterioare, trimisă cu adresa nr. Pl x 101 din 16 aprilie 2013 şi înregistrată cu nr. 31/535 din 16 aprilie 2013.
Conform dispoziţiilor art.75 alin.(1) din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat, Camera Deputaţilor este prima Cameră sesizată.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă în şedinţa  din  24 aprilie 2013.

Propunerea legislativă are ca obiect de reglementare trecerea satelor Floreşti şi Dealul Secării din componenţa comunei Poieneşti, judeţul Vaslui, în componenţa comunei Alexandru Vlahuţă, judeţul Vaslui. Această măsură este determinată de faptul că cele două sate au rămas de facto la comuna Alexandru Vlahuţă şi de jure aparţin comunei Poieneşti, aspect ce determină numeroase disfuncţionalităţi din punct de vedere social şi economic pentru populaţia acestora.
Membrii comisiei au examinat propunerea legislativă supusă avizării, expunerea de motive şi avizul favorabil, cu observaţii şi propuneri, al Consiliului Legislativ nr. 268 din 11 aprilie 2013. 
În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative, întrucât pentru promovarea acestei iniţiative legislative nu au fost îndeplinite cerinţele art. 3 din Legea nr. 351/2001 privind aprobarea Planului de amenajare a teritoriului naţional – Secţiunea a IV-a – Reţeaua de localităţi, cu modificările şi completările ulterioare, în sensul că, potrivit Expunerii de motive, referendumul organizat în anul 2005, ce a avut obiect trecerea satelor Floreşti şi Dealu Secării de la comuna Poieneşti la comuna Alexandru Vlahuţă, nu a fost validat. Potrivit art. 22 din Legea administraţiei publice locale nr. 215/2001, delimitarea teritorială a comunelor, oraşelor, municipiilor şi judeţelor se stabileşte prin lege. Orice modificare a limitelor teritoriale ale acestora se poate efectua numai prin lege şi numai după consultarea prealabilă a cetăţenilor din unităţile teritoriale respective prin referendum, care se organizează potrivit legii.
În raport de obiectul şi conţinutul reglementării, propunerea legislativă  face parte din categoria legilor organice. 
                      PREŞEDINTE,                                  SECRETAR,

               Nicolae-Ciprian NICA               Theodor Cătălin NICOLESCU
Consilier parlamentar, Paul Şerban

